**#EUDatathon 2022: Vaša tvorivosť môže zmeniť EÚ i svet**

Tohtoročné kolo EU Datathon, každoročnej súťaže v oblasti otvorených dát, sa začalo 7. februára. Pre nadšencov v oblasti otvorených dát a vývojárov aplikácií z celého sveta je to príležitosť na to, aby preukázali potenciál otvorených údajov a zviditeľnili svoje inovatívne nápady na medzinárodnej úrovni. Zároveň za môžu uchádzať o jednu z cien, ktorých celková výška predstavuje 200 000 EUR, ako aj o cenu verejnosti.

Ako sa môžete zapojiť? Je to jednoduché! Navrhnite nejakú aplikáciu, ktorá spája a používa otvorené súbory údajov na riešenie jednej zo štyroch výziev:

* Výzva č. 1: „Európska zelená dohoda“
* Výzva č. 2: „[Transparentnosť](https://ec.europa.eu/info/strategy/priorities-2019-2024/economy-works-people_sk) vo verejnom obstarávaní“
* Výzva č. 3: „Možnosti verejného obstarávania EÚ pre mladých ľudí“
* Výzva č. 4: „Európa pripravená na digitálny vek“

Základnou podmienkou účasti v tejto súťaži je využiť pri vývoji aplikácie aspoň jeden z tisícov datasetov dostupných na stránke [data.europa.eu](https://data.europa.eu/sk). Ak sa rozhodnete pre výzvu č. 2 alebo 3, využite aspoň jeden súbor údajov uverejnený v službe EU Tenders Electronic Daily (TED).

Okrem toho by mala vaša aplikácia prispieť inovačným spôsobom k dôležitým cieľom Európskej únie a predstaviť príležitosti pre konkrétne obchodné modely alebo sociálne podniky. Na inšpiráciu vám ponúkame niekoľko víťazných projektov z predchádzajúcich ročníkov súťaže. Tím FinLine zo Spojeného kráľovstva zapôsobil v roku 2020 na porotu i verejnosť aplikáciou, ktorá malým a stredným podnikom umožnila získať bezplatné prispôsobené poradenstvo týkajúce sa vhodných grantov a investičných možností na prekonanie ťažkostí spôsobených pandémiou COVID-19. Táto aplikácia získala prvé miesto v rámci výzvy „Hospodárstvo, ktoré pracuje v prospech ľudí“ a získala aj cenu verejnosti. Podobný dvojnásobný úspech dosiahol v roku 2021 tím organizácie ITER IDEA z Talianska vďaka aplikácii uľahčujúcej profesijnú mobilitu žien v Európe. Podrobné informácie o všetkých víťazných projektoch nájdete na webovej stránke [EU Datathon](https://op.europa.eu/en/web/eudatathon).

Tímy zaradené do užšieho výberu na tohtoročnú konečnú verziu dostanú ponuku podpory počas fázy projektovania i po skončení súťaže. Spolupráca s finalistami zahŕňa pozvánky na podujatia týkajúce sa otvorených údajov a webináre, na ktorých sa tímy môžu stretnúť s poskytovateľmi údajov a získať pre svoje projekty a siete dodatočnú publicitu.

Svoje nápady môžete zasielať do **31. marca**. Podrobnejšie informácie nájdete v [pravidlách súťaže](https://op.europa.eu/en/web/eudatathon#rules).

Organizátorom súťaže EU Datathon 2022 je Úrad pre vydávanie publikácií Európskej únie. Súťaž prispieva k [Európskemu roku mládeže 2022](https://europa.eu/youth/year-of-youth_sk), v rámci ktorého sa uskutočňujú podujatia a činnosti zamerané na mladých ľudí v celej Európe.

Ďalšie informácie nájdete na [webových stránkach súťaže EU Datathon](https://op.europa.eu/en/web/eudatathon) a môžete nás[[sledovať aj na](https://twitter.com/EU_opendata)](https://twitter.com/EU_opendata) [Twitteri](https://twitter.com/EU_opendata), [Facebooku](https://www.facebook.com/data.europa.eu) a [LinkedIn](https://www.linkedin.com/company/publications-office-of-the-european-union), hashtag #EUDatathon.